10 spritbilister gik i fælden, da Nordjyllands Politi tjekkede 560 trafikanter.

560 trafikanter - primært i biler og på knallerter - kom 28. februar under kyndig behandling, da Nordjyllands Politi gennemførte en stor kontrol i Aalborg øst samt i Gistrup, Klarup, Storvorde, Klarup og Mou. Og mens langt de fleste kunne fortsætte mod deres rejsemål uden konsekvenser, måtte bødeblokken frem i 30 tilfælde, og i alt resulterede kontrollen i 34 sigtelser. 10 af disse omhandlede spritkørsel og faktisk blev den samme person standset i to omgange. Spirituskørsel var kontrollens mest "populære" forseelse, men ellers forbrød trafikanterne sig mod færdselsloven ved at køre for hurtigt, tale i telefon, køre uden sele, ansvarsforsikring og styrthjelm. I alt deltog otte betjente fra Nordjyllands Politi i kontrollen.